Joseph Felten

De François Joseph Felten, gebuer de 16. Mee 1888 zu Boufer, a gestuerwen den 23. Juli 1919 zu Mëtscheed, war e lëtzebuergesche Schoulmeeschter an Auteur.Molitor 1931, S. 132; Spedener 1937, S. 24; Massard 2017, S. 58.

De Joseph (Joss) Felten war vun 1908 bis 1915 Schoulmeeschter zu Mëtscheed a vum Schouljoer 1915/1916 un zu Esch-Uelzecht, wou hie schonn am Oktober 1914 eng Nominatioun kritt hat, mä eréischt 1915 ugetrueden ass.Massard 2017, S. 58; Luxemburger Wort 1914-11-02, S. 3 (Esch a. d. Alz., 1. Nov. 

De Felten war Sekretär vum Escher Volleksbildungsveräin. Hien ass den Auteur vun enger Publikatioun iwwer d'ländlech Volleksbibliothéiken, en Theema, op dat hien och a Versammlungen, déi den Escher Volleksbildungsveräin organiséiert huet, agaangen ass, z. B. den 12. Dezember 1915 zu Zolwer an zu Bieles.Escher Tageblatt 1915-12-11, S. 3 (Zolver, 11. Dez. / Beles, 11. Dez.) ; Escher Tageblatt 1915-12-14, S. 4 (Beles-Zolver, 13. Dez. Versammlungen). 

De Felten ass den Auteur vum Theaterstéck Mengt Grêtche. Hien huet och kleng literaresch Kontributiounen an Zeitunge publizéiert, z. B. Sylvestergedanken am Landwirt (1908)Molitor 1931, S. 133. oder Nanny. Eine Weihnachtsskizze am Escher Tageblatt (1916).Laut dem Michel Molitor (1931, S. 133), wier de Felten den Auteur vun dëser Geschicht, déi am Escher Tageblatt 1916-12-26, S. 2, ënner dem Pseudonym Macte publizéiert ginn ass.  De Molitor zitéiert nach Titele vun 1910 an 1911, déi och am Tageblatt erschénge wieren; do klappt eppes net, well d'Tageblatt eréischt vun 1913 un erauskomm ass.

Um Houwald gouf eng Strooss no him genannt.

 Publikatiounen 
 Ländliche Volksbibliotheken. Beitrag zur Lösung der Volksbildungsfrage. Victor Bück, Luxemburg 1915.
 Mengt Grêtche. Charakterstéck an 2 Akten fum J. Felten.

 Literatur 
 Massard, J.A., 2017. Émile Molling (1889-1971), instituteur à Bettembourg, ornithologue et amateur de botanique. In: Beetebuerg am Laf vun der Zäit, VI. Geschichtsfrënn aus der Gemeng Beetebuerg, Beetebuerg, S. 56-63.
 Molitor, M., 1931. Der luxemburgische Lehrer in seiner schriftstellerischen Betätigung. Luxemburg, 157 S.
 Spedener, G., 1937. Die im Luxemburger Lande lebten und webten. Biographische Notizen. Grevenmacher, P. Faber, 106 S.

Kategorie:Gebuer 1888
Kategorie:Lëtzebuergesch Schoulmeeschteren
Kategorie:Gestuerwen 1919
Kategorie:Lëtzebuergesch Auteuren
Kategorie:Persounen, no deenen eng Struktur zu Lëtzebuerg genannt ass